Curtea Europeană de Justiție nu poate primi plângerea lui Liviu Dragnea, legată de dosarul Tel Drum, întrucât președintele PSD nu a fost inculpat de OLAF sau de Comisia Europeană, spun experți în materie de drept european citați de RFI.

FOTO: INQUAM PHOTOS - Octav Ganea

Liviu Dragnea a recurs la justiția europeană pentru a încerca să obțină anularea raportului OLAF care stă la baza inculpării sale în dosarul Tel Drum, relata ieri ziare.com. OLAF a constatat fraude cu fonduri europene în acest caz.

Plângerea, adresată Curții Europene de Justiție, nu poate fi primită, spun experții citați de RFI, întrucât nu cade sub incidenta dreptului european, ci este o afacere națională.

Un purtător de cuvânt al Comisiei Europene a confirmat aseară, pentru Digi24, acțiunea liderului PSD.

În dosarul Tel Drum, Liviu Dragnea este urmărit penal pentru constituirea unui grup infracţional, abuz în serviciu şi infracţiuni privind deturnarea de fonduri europene in privinţa acordării de contracte către această firmă.

Faptele ar fi fost comise în perioada în care era preşedinte al Consiliului Judeţean.



